**24-28 Ιανουαρίου 2023: Εβδομάδα Βιώσιμης Ενέργειας & Κινητικότητας**

Ο Δήμος μας, στοχεύοντας στην ενίσχυση του επιχειρησιακού σχεδιασμού του για τον μετασχηματισμό της Αστυπάλαιας σε ένα βιώσιμο και έξυπνο νησί, ξεκίνησε προσφάτως την εκπόνηση Σχεδίου Καθαρής Ενεργειακής Μετάβασης (ΣΚΕΜ) και Σχεδίου Βιώσιμης Κινητικότητας (ΣΒΑΚ) με σκοπό να έχει ολοκληρώσει τη διαδικασία πριν το καλοκαίρι.

Ο στόχος είναι το ΣΚΕΜ και το ΣΒΑΚ να συνδράμουν τον εμπλουτισμό του Επιχειρησιακού Σχεδιασμού του Δήμου στην κατεύθυνση της βιώσιμης ανάπτυξης**,** ώστε να μπορέσει να διεκδικήσει με αξιώσεις χρηματοδοτήσεις από εθνικούς και ευρωπαϊκούς πόρους για υλοποίηση έργων στους αντίστοιχους τομείς.

Για την εκπόνηση των ΣΚΕΜ και ΣΒΑΚ η ενεργή συμμετοχή των κατοίκων και επιχειρήσεων του νησιού είναι καθοριστική προκειμένου να αποτυπωθούν όσο το δυνατόν περισσότερο οι προκλήσεις αλλά και οι προτάσεις τους.

Σε αυτή την κατεύθυνση ανακηρύσσουμε την ερχόμενη εβδομάδα 23-27 Ιανουαρίου σε **“Εβδομάδα Βιώσιμης Ενέργειας & Κινητικότητας”** κατά τη διάρκεια της οποίας θα λάβουν χώρα μία σειρά δράσεων, με την υποστήριξη των αναδόχων εκπόνησης των στρατηγικών σχεδίων και του τεχνικού μας συμβούλου ΔΑΦΝΗ.

**Συγκεκριμένα:**

* **Ανοιχτές Εκδηλώσεις:** Την Τρίτη 24/1 και την Τετάρτη 25/1 θα πραγματοποιηθούν ανοιχτές εκδηλώσεις ενημέρωσης σε Μαλτεζάνα και Χώρα αντίστοιχα, στις οποίες θα συζητηθούν και καταγραφούν προκλήσεις και προτάσεις για την βιώσιμη κινητικότητα και μετακίνηση εντός και εκτός οικισμών, αλλά και τις δυνατότητες βιώσιμης ενεργειακής αυτονομίας του νησιού και μείωσης του κόστους ενέργειας. *(Σύντομα θα ακολουθήσουν ανακοινώσεις σχετικά με χώρο και χρόνο των εκδηλώσεων)*
* **Συναντήσεις με φορείς:** Κατά τη διάρκεια της εβδομάδας θα πραγματοποιηθούν συναντήσεις με εκπροσώπους φορέων, συλλόγων και με επιχειρήσεις με σκοπό την παρουσίαση των σχεδίων και ενημέρωση για την δυνατότητα συμβολής τους σε αυτά.
* **Τεχνικές αυτοψίες και καταγραφές;** Αυτοψίες θα πραγματοποιηθούν από τα επισκεπτόμενα κλιμάκια ώστε να αποτυπωθεί η υφιστάμενη κατάσταση ώστε να προσδιοριστούν τα κατάλληλα έργα και δράσεις στα στρατηγικά σχέδια.
* **Συμβουλευτικές Επισκέψεις Μείωσης Ενεργειακού Κόστους**: Τέλος, κατά τη διάρκεια όλης της εβδομάδας θα πραγματοποιούνται **Συμβουλευτικές Επισκέψεις Μείωσης Ενεργειακού Κόστους (ΣΕΜΕΚ)** σε κατοικίες και επιχειρήσεις με σκοπό την δωρεάν παροχή συμβουλών και προτάσεων εξοικονόμησης ενέργειας, μείωσης των λογαριασμών ενέργειας και βελτίωση των συνθηκών ενεργειακής άνεσης. *(Περισσότερες πληροφορίες για το πώς θα συμμετέχετε, θα ακολουθήσουν σε επόμενη ανάρτηση*)

Σημειώνεται ότι η εκπόνηση των σχεδίων έχει καταστεί εφικτή μετά την εξασφάλιση σχετικής χρηματοδότησης από τον Ευρωπαϊκό χρηματοδοτικό μηχανισμό European Islands Facility (New Energy Solutions Optimized for Islands – NESOI).